
PËR MBAJTJEN E KADASTRËS SË FONDIT PYJOR DHE KULLOSOR
 
Në mbështetje të nenit 102 të Kushtetutës dhe në zbatim të nenit 16 pika 8 të ligjit nr.9385, datë 4.5.2005 “Për pyjet dhe shërbimin pyjor”, të ndryshuar 

UDHËZOJ:

1. Kadastra ndërtohet dhe funksionon në përputhje me kriteret teknike që përdoren për evidentimin dhe regjistrimin fillestar të pyjeve dhe kullotave; të të dhënave për mbajtjen dhe pasqyrimin e ndryshimeve periodike që pëson fondi pyjor dhe kullosor kombëtar, nëpërmjet Sistemit të Informimit Gjeografik (GIS). 
2. Kadastra e fondit pyjor dhe kullosor është unike, e organizuar në dy nivele:
a) Kadastra e nivelit qendror, e cila mbahet dhe administrohet nga ministria;
b) Kadastrat e nivelit lokal, të cilat mbahen dhe administrohen nga drejtoritë e shërbimit pyjor;
c) Kadastrat e nivelit lokal janë pjesë e sistemit të kadastrës kombëtare, varen dhe veprojnë nën drejtimin e saj.
3. Kadastra e fondit pyjor dhe kullosor kombëtar mban dhe përditëson, në të gjitha nivelet e administrimit:
a) gjendjen e fondit pyjor për treguesit kryesorë silvoteknikë, sipas pronësisë dhe përdorimit;
b) gjendjen e fondit kullosor, në sipërfaqe dhe kapacitet mbajtës, sipas pronësisë dhe përdorimit;
c) nivelin e menaxhimit të këtij fondi, nëpërmjet informimit të shpejtë në hapësirë dhe kohë mbi gjendjen dhe mundësitë e përdorimit të qëndrueshëm të tij.
4. Të dhënat përditësohen në mënyrë të vazhdueshme nga drejtoritë e shërbimit pyjor dhe strukturat përgjegjëse në njësitë e qeverisjes vendore, që kanë në pronësi apo përdorim pyje dhe kullota, nëpërmjet Sistemit të Informimit Gjeografik (GIS), duke krijuar bazën e të dhënave siç përcaktohet në këtë udhëzim.
5. Plani i mbarështimit/inventarizimit është baza e të dhënave për treguesit e fondit pyjor dhe kullosor kombëtar.
6. Sipas udhëzimit nr.1, datë 28.3.2001 “Për hartimin e planeve të mbarështimit të pyjeve”, miratuar nga Këshilli Shkencor pranë Institutit të Kërkimeve Pyjore dhe Kullotave, ndarjet në ngastra dhe nënngastra shërbejnë:
a) si njësi bazë për orientimin, organizimin, planifikimin e mbarështimit të pyllit dhe kullotës;
b) për vlerësimin e grumbujve pyjorë, planifikimin dhe zbatimin e trajtimeve silvikulturale në sipërfaqe jo me të vogël se 0,5 ha.
7. Gjatë procesit të vlerësimit të grumbujve pyjorë, në kadastrën e pyjeve dhe kullotave pasqyrohet pronësia dhe përdorimi i tokës sipas përkatësisë, publik ose privat.
8. Në kadastrën e nivelit qendror të fondit pyjor dhe kullosor:
a) krijohet baza e të dhënave hapësinore, që lejon kryerjen e një analize gjeografike të pyjeve dhe kullotave shtetërore, komunale dhe private.
b) baza e të dhënave ruhet në pasqyra (tabela) me një identifikim (kod) specifik për secilin numër pronësie (ngastra/nënngastra), i cili shërben si pikë lidhjeje për kryerjen e veprimeve. 
9. Kadastra e pyjeve dhe kullotave në drejtoritë e shërbimit pyjor pajiset me harta tematike të dixhitalizuara në përputhje me kërkesat e udhëzimit nr.1, datë 28.3.2001 “Për hartimin e planeve të mbarështimit të pyjeve” nga Kadastra Kombëtare e Fondit Pyjor dhe Kullosor, por të pagjeoreferuara, të cilat janë:

a) harta e sipërfaqeve provë të përhershme e të përkohshme;
b) harta e funksioneve dhe sistemeve të mbarështrimit;
c) harta e tipeve të grumbullit;
d) harta e masave silvikulturale, prioritetet e tyre.
10. Si bazë për përpilimin e hartave shërbejnë hartat topografike të shkallës 1 : 25000 të përgatitura nga Instituti i Topografisë Ushtarake, të skanuara dhe të gjeoreferuara, duke përdorur sistemin koordinativ të bazës gjeografike të të dhënave që mbështetet në projeksionet konike Lambert dhe koordinatat WGS 84. Koordinatat e ruajtura mund të transformohen në koordinata lokale drejtkëndëshe nëpërmjet përdorimit të GIS në kohë reale, duke i dhënë mundësi përdoruesit që të punojë në sistemet drejtkëndëshe, me qëllim shmangien e thyerjeve dhe të objekteve gjeografike të tepërta.
11. Paraqitja hartografike në Kadastrën Kombëtare të Pyjeve dhe Kullotave bëhet sipas formave të pronësisë apo përdorimit të fondit pyjor dhe kullosor. Drejtoritë e Shërbimit Pyjor dixhitalizojnë me poligone të mbyllur shtresat e mëposhtme:
a) kufijtë e ekonomive pyjore, pjesëve ekonomike, ngastrave dhe nënngastrave, mbështetur në hartat e planeve të mbarështrimit dhe inventarizimit;
b) kufijtë e qarqeve, rretheve dhe njësive të qeverisjes vendore (NJQV), mbështetur në harta institucionalisht të njohura:
c) kufijtë e pronave private, fond pyjor dhe kullosor.
12. Informacioni i pikës 11 të këtij udhëzimi dërgohet në kadastrën qendrore, e cila kontrollon që të mos ketë mbivendosje, kufij të tepërt ose zona konfliktuale, dhe plotëson  në nivel kombëtar të gjitha të dhënat e mësipërme.
13. Për të realizuar harta tematike, statistika, analiza etj., janë të nevojshme këto shtresa:
a) rrjeti hidrografik, një shtresë e tipit linjë, shënuar me blu të errët;
b) rrjeti rrugor, një shtresë e tipit linjë, shënuar me kafe të errët;
c) kufijtë e qarqeve, një shtresë e tipit poligon, shënuar me të kuqe, 1 mm të trashë;
d) kufijtë e rretheve, një shtresë e tipit poligon, shënuar me të kuqe, 0.75 mm të trashë;
e) kufijtë e komunave/bashkive, një shtresë e tipit poligon, shënuar me të kuqe 0.5 mm të trashë;
f) kufijtë e ekonomive pyjore, një shtresë e tipit poligon, shënuar me të zezë, 1 mm të trashë;
g) kufijtë e pjesëve ekonomike, një shtresë e tipit poligon, shënuar me të zezë, 0.75 mm të trashë;
h) kufijtë e ngastrave, një shtresë e tipit poligon, shënuar me të zezë, 0.5 mm të trashë;
i) kufijt e nënngastrave, një shtresë e tipit poligon, shënuar me të zezë, 0.25 mm të trashë;
j) ndarjet pronësore, një shtresë e tipit poligon, shënuar me të kuqe 0.25 mm të trashë;
k) koordinatat dhe diametrat e sipërfaqeve provë të përhershme, një shtresë e tipit pikë me ngjyrë të kuqe;
l) koordinatat dhe diametrat e sipërfaqeve provë të përkohshme, një shtresë e tipit pikë me ngjyrë të verdhë;
m) qendrat e banuara, një shtresë e tipit pikë me ngjyrë të zezë ose poligon në vartësi të madhësisë së qendrës;
n) linjat e konturit (lartësisë).
14. Çdo shtresë e mësipërme duhet të jetë e përfunduar pa gabime, me saktësi të pranuar në dixhitalizim 0,02–0,05. Elementet e secilës shtresë duhet të jenë të identifikuara në mënyrë të vetme, në mënyrë që të realizohet lidhja me atributet.





15. Për të eliminuar mbivendosjen e kufijve gjatë dixhitalizimit, veprohet si vijon:
a) dixhitalizimi i rrjetit hidrografik;
b) dixhitalizimi i rrjetit rrugor;
c) dixhitalizimi i kufijve të qarqeve;
d) dixhitalizimi i kufijve të rretheve;
e) dixhitalizimi i kufijve të komunave/bashkive;
f) dixhitalizimi i ngastrave;
g) dixhitalizimi i nënngastrave;
h) vendosja e qendrave të sipërfaqeve provë të përhershme;
i) vendosja e qendrave të sipërfaqeve provë të përkohshme;
j) vendosja e atributeve për secilën shtresë.
16. Formati dixhital të jetë ArcInfo Coverage.
17. Pasqyra e të dhënave të nënngastrës në aspektin hartografik përmban:
a) informacionin, nëse grumbulli pyjor është historik ose aktiv:
b) qarkun;
c) rrethin;
d) ekonominë pyjore;
e) pjesën ekonomike;
f) ngastrën;
g) nënngastrën;
h) ndarjet sipas formave të pronësisë;
i) ndarjet sipas formës së administrimit;
j) ndarjet sipas përdoruesve;
k) sipërfaqen.
18. Dokumentacion i detyrueshëm kadastral  konsiderohen hartat tematike të përbëra nga:
a) harta e sipërfaqeve provë të përhershme dhe të përkohshme,
b) harta e funksioneve dhe sistemeve të mbarështrimit;
c) harta e tipeve të grumbullit;
d) harta e masave silvikulturale, prioritetet e tyre;
e) harta e pronësisë, e përdoruesve dhe formës së administrimit.
19. Planet e mbarështimit të pyjeve dhe kullotave të hartuara për çdo ekonomi pyjore në përputhje me kërkesat e udhëzimit nr.1, datë 28.03.2001 “Për hartimin e planeve të mbarështimit të pyjeve”, përbëjnë bazën e mbajtjes së treguesve kadastralë për gjendjen e fondit pyjor dhe kullosor.
20. Grupi i parë i treguesve kadastralë janë të dhënat identifikuese si vijon:
a) qarku;
b) rrethi;
c) NJQV;
d) ekonomia pyjore;
e) pjesa ekonomike;
f) ngastra;
g) nënngastra;
h) përdorimi i territorit, i klasifikuar sipas këtyre kategorive: pyll, bujqësore, kullotë, livadh, djerrë, urbane, sipërfaqe ujore, kënetë/moçal, pyje të hapur, tokë me bimësi pyjore, sipërfaqe joprodhuese:
i) pronësia;
j) administrimi;
k) përdoruesi.





21. Grupi i dytë i treguesve kadastralë është përshkrimi i gjendjes së grumbullit pyjor si vijon:
a) formacion bimor drurë, shkurre;
b) forma e qeverimit të grumbullit pyjor, sipas këtij klasifikimi: trungishte, cungishte, trungishte e përbërë, cungishte e përbërë, shkurre;
c) funksioni kryesor: prodhues, pyje që kulloten dhe krasiten, mbrojtës, mbrojtjes+ prodhues, konservues, rekreacion;
d) faza e zhvillimit: 
d.1 për trungishtet: filizëri, gëmushaj, lëmishte, imshtaj e re, imshtaj e moçme, trungishte e re, trungishte e mesme, trungishte e moçme; 
d.2 për cungishtet dhe shkurret: e rinisë, e parapjekurisë, e pjekurisë, e pleqërisë;
e) tipi i pyllit;
f) kati: njëkatësh, dykatësh, shumëkatësh.
22. Grupi i tretë janë treguesit që dalin nga inventarizimi i grumbullit pyjorë në sipërfaqet provë 200 x 200 m në rrjet kuadratik, për vlerësimin sasior dhe cilësorë të tyre, si vijon:
a) kurorëdendësia (kd); 
b) trungdendësia (td), rritja vijuese (Rv);
c) rritja mesatare vjetore (Rmv);
d) vëllimi për ha dhe në total.
23. Matjet e diametrave të drurëve dhe shkurreve sipas formës së qeverimit fillojnë:
a) për trungishtet 10 cm e lart;
b) për cungishtet sipas grupeve diametrike 6 – 9  cm dhe, 10 cm e lart;
c) për shkurret 4 cm e lart.
24. Të dhënat për vëllimin total dhe sipas asortimenteve të grumbujve pyjor përpunohen në programin Microsoft Acces, i cili është pjesë e Kadastrës Kombëtare të Fondit Pyjor dhe Kullosor, duke evidentuar: lartësinë mesatare (hm), diametrin mesatar (dm), lartësinë zotëruese (hz), moshën mesatare (Mm), klasën e prodhimit (klp) dhe jepen sipas:
a) funksionit kryesor;
b) tipit të pyllit;
c) formës së qeverimit të grumbullit;
d) llojeve përbërëse sipas katit dhe formës së qeverimit;
e) klasave të moshës sipas llojeve përbërës, katit dhe formës së qeverimit;
f) klasave diametrike, sipas llojeve përbërës dhe formës së qeverimit;
g) klasave të prodhimit,
duke marrë në konsideratë gabimin standard (E%) vetëm për pikat a, b dhe c.
25. Dokumentacioni i lartpërmendur i tipit kartelë në nivel nënngastre, (ngastre) është pjesë e arkivit së kadastrës pyjore, dhe ruhet sipas normave në fuqi.
Treguesit kadastralë të detyrueshëm për t’u mbajtur nga kadastra pyjore mbi bazën e informacionit të lartpërmendur, jepen në aneksin 1.
26. Në rastet kur inventarizimet pyjore kombëtare dhe rajonale bëhen të pavarura nga inventarizimet në nivel ekonomie pyjore, ngastrash ose grup ngastrash, dhe informacioni që rrjedh nga këto nivele është i ndryshëm, kadastra pyjore bën integrimin vertikal të informacionit sipas niveleve të ndryshme dhe krahasimin e rezultateve, duke bërë korrigjimet përkatëse. Si bazë kryesore të dhënash shërben informacioni që merret për nivelin më të ulët të organizimit të grumbujve pyjorë.
27. Si pjesë e dokumentacionit teknik arkivor për inventarizimin pyjor kombëtar dhe rajonal, kadastra mban edhe skedat origjinale të terrenit, të hedhura dhe në formë elektronike, të cilat përmbajnë:
a) rilevuesin, datën dhe orën e rilevimit;
b) të dhënat identifikuese të sipërfaqes provë;
c) treguesit e grumbullit – funksioni kryesor, tipi i grumbullit, forma e qeverimit, klasa aktuale e moshës sipas katit dhe formës së qeverimit, tipi i sipërfaqes provë, të koduar;
d) madhësinë e sipërfaqes provë, pjerrësinë, rrezen;
e) azimutin dhe distancën për drurët me d=/>10 cm;
f) diametrin në 1,30 m sipas llojeve drusore, katit, formës së qeverimit, grupeve diametrike;
g) lartësinë e drurit me diametër mesatar, sipas llojit, katit, formës së qeverimit;
h) moshën, sipas llojeve drusore, katit, formës së qeverimit;
i) lartësinë zotëruese;
j) dëmtimet;
k) cilësinë e drurit;
l) infrastruktura e fondit pyjor (rrugë etj.).
28. Kadastra pyjore, në periudhat ndërmjet dy inventarizimeve kombëtare dhe ndërmjet dy planeve të mbarështrimit, pasqyron ndryshimet që ndodhin në fondin pyjor për shkak të ndryshimeve në:
a) pronësi, administrim, përdorim;
b) gjendjen e grumbullit dhe treguesit silvoteknikë të tij.
Intervali i dhënies së informacionit të përditësuar përdoruesve varet nga intervali i përditësimit të të dhënave qendrore. Me përjashtim të aspekteve të pronësisë, administrimit dhe përdoruesve, të cilat përditësohen në mënyrë të vazhdueshme gjatë gjithë vitit, ndryshimet e gjendjes së grumbullit evidentohen në një interval kohor më të gjatë. Të dhënat për diametrin, lartësinë, tipin e pyllit etj., përditësohen në planet e mbarështimit.
29. Heqja e sipërfaqeve të regjistruara në zërin kadastral pyll bëhet për shkak të ndryshimit të destinacionit të sipërfaqes pyjore në kategori të tjera të përdorimit të territorit. 
30. Sipërfaqet që pakësohen nga dështimet në pyllëzime, rënia e zjarreve apo e faktorëve të tjerë atmosferikë e njerëzor mbeten fond pyjor, por kalojnë në zërin tokë me bimësi pyjore ose djerrë kur këto sipërfaqe nuk mund të ripërtërihen në mënyrë natyrale. 
31. Nuk hiqen nga fondi pyjor dhe konsiderohen pjesë e tij korridoret me gjerësi deri në 10 m të hapura për mbrojtjen nga zjarri, linja tensioni dhe hapje rrugësh me gjerësi nën 10 m përfshirë dhe bankinën, çeltirat që krijohen brenda grumbullit nga shpimet, gërmimet, apo ndërtimet e veçuara sipërfaqja e të cilave nuk kalon 0,1 ha dhe në total nuk kalojnë 5 % të sipërfaqes së nënparcelës.  
32. Për ndryshimet e destinacionit të përdorimit të fondit pyjor dhe kullosor hartohen raporte teknike përkatëse, me skicë dhe kufij të rregullt, duke përdorur GPS për identifikimin e koordinatave. Skica e ngastrës jepet e gjeoreferuar nëpërmjet koordinatave të përcaktuara, e cila duhet të përmbajë të gjitha detajet, si lumenjtë, rrugët etj.
33. Ndryshimet në sipërfaqen e fondit pyjor pasqyrohen sipas zërave kadastralë. Në rast se pyllëzimi bëhet në sipërfaqe të mbuluara me shkurre ose pyje të degraduar, por që kd > 0.3, sipërfaqja pyjore e fondit pyjor nuk ndryshon. Në këtë rast ndryshon tipi i pyllit dhe pakësohet lloji shkurre apo i pyllit të degraduar ose me prodhimtari të ulët dhe shtohet sipërfaqja e llojit me të cilin është pyllëzuar.
34. Shtesat në vëllim pasqyrohen nga rritja vijuese e drurëve; rivlerësimi i pyjeve të rinj, të cilët plani i mbarështimit i ka vlerësuar pa vëllim; evidentimi i sipërfaqeve që nuk janë pasqyruar më parë në planet e mbarështimit; dhe nga ndryshimet në madhësinë e sipërfaqes së nënngastrës. 
35. Shtesat nga rritja vijuese bëhen në fund të vitit sipas programit kompjuterik të hartuar për këtë qëllim, duke shumëzuar trungdendësinë që jepet në planet e mbarështimit me rritjen vijuese të tabelave për llojin përkatës, formula e llogaritjes është: (Rt = Td x Rv/ha x S). 
36. Rivlerësimi i pyjeve të rinj, që plani i mbarështimit i ka vlerësuar pa vëllim, dhe evidentimi i sipërfaqeve që nuk janë pasqyruar më parë në planet e mbarështimit, bëhet nëpërmjet inventarizimit me sipërfaqe provë të përhershme dhe të përkohshme, të dhënat e të cilave hidhen në programin kompjuterik.




37. Ndryshimet në vëllim, që vijnë nga shfrytëzimet, prerjet kulturore, regjistrohen sipas ekonomive pyjore dhe nënngastrave ku është bërë ndërhyrja, në kapitullin punime të kryera, duke dhënë sipërfaqen, numrin e drurëve dhe vëllimin në asortimente sipas llojeve dhe tipin e ndërhyrjes. Për prerjet e paligjshme jepet sipërfaqja, numri i drurëve të prerë dhe vëllimi në asortimente sipas llojeve.
38. Ndryshimet dhe shtesat e fondit pyjor në sipërfaqe dhe vëllim sipas pikave nga 29 deri në 37 të këtij udhëzimi, pasqyrohen vetëm pasi të jenë miratuar nga autoriteti publik përkatës.
39. Kartela për pasqyrimin e ndryshimeve periodike të fondit pyjor jepet në shtojcën 2, bashkëlidhur këtij udhëzimi.
40. Dokumentacioni shkresor kadastral, duke përfshirë dhe atë topografik, mbahet në arkivin teknik dhe administrohet sipas dispozitave ligjore mbi përdorimin e arkivave teknike. Dokumentacioni i terrenit ruhet në gjendje të pastër dhe i plotë, duke u grupuar në dosje të veçanta në bazë ekonomie pyjore, komune, rrethi dhe qarku.
41. Informacioni i pikës 40 të këtij udhëzimi, mbahet në kompjuter në programin Microsoft Acces, të unifikuar për të mundësuar lidhjen automatike dhe përditësimin e tij, paraqitjen në GIS, me qëllim që të bëjë lidhjen e vazhdueshme me sistemet qendrore dhe produktet dixhitale e analoge për të plotësuar nevojat e përdoruesve të tjerë.
42. Fondi kullosor kombëtar kadastrohet në përputhje me kërkesat e ligjit nr.9693, datë 19.3.2007 “Për fondin kullosor”. 
43. Baza topografike dhe kriteret e paraqitjes hartografike për fondin kullosor janë të njëjta me ato për fondin pyjor.
44. Për të eliminuar mbivendosjen e kufijve mes pyjeve dhe kullotave, dixhitalizimi i hartave do të jetë unik si për fondin pyjor, duke ndjekur të njëjtën rradhë pune për dixhitalizim.
45. Pasqyra e atributeve të nënngastrës të fondit kullosor në aspektin hartografik përmban:
a) klasifikimin e informacionit në historik ose aktiv;
b) qarkun;
c) rrethin;
d) ekonominë kullosore;
e) pjesën ekonomike;
f) ngastrën;
g) nënngastrën;
h) ndarjet sipas pronësisë;
i) ndarjet sipas formës së administrimit;
j) ndarjet sipas përdoruesve;
k) sipërfaqen.
46. Dokumentacion i detyrueshëm kadastral konsiderohen hartat tematike të përbëra nga:
a) harta e sipërfaqeve provë të përhershme dhe të përkohshme,
b) harta e tipeve të kullotës (verore, dimërore);
c) harta e masave që do të ndërmerren, prioritetet e tyre;
d) harta e pronësisë, e përdoruesve dhe e formës së administrimit.
47. Pasqyrimi i gjendjes së fondit kullosor bazohet në treguesit që jepen në planet përkatëse të mbarështrimit dhe inventarizimit të hartuar në nivel ekonomie kullosore.
48. Grupi i parë i atributeve janë të dhënat identifikuese.  
49. Grupi i dytë janë të dhënat përshkruese e të gjendjes së kullotës sipas atributeve të mëposhtme:
a) tipi i kullotës – kullotë, livadh, kullotë me drurë dhe shkurre;
b) periudha e përdorimit - dimërore, verore;
c) treguesi i dobishmërisë së territorit – jepet në % ndaj sipërfaqes totale;
d) përbërja floristike – jepet në përqindje sipas grupeve floristike graminore, bishtajore, të tjera, si dhe llojet kryesore përbërëse për çdo grup;
e) prodhimtaria – në kv/ha sipas grupeve floristike;
f) përbërja e llojeve drusore dhe shkurreve në përqindje;
g) shkalla e mbulimit në përqindje; 
h) aftësia mbajtëse – jepet në krerë dhen, dhi, të trasha;
i) infrastruktura e kullotave (lerat, koritat, stane, lugjet, ngrehina, objekte përpunim qumështi etj.).
50. Treguesit kadastralë të detyrueshëm për t’u mbajtur nga kadastra kullosore mbi bazën e informacionit të lartpërmendur, jepen në shtojcën 4, bashkëlidhur këtij udhëzimi.
51. Planet e mbarështimit në format të shkruar dhe elektronik janë pjesë e dokumentacionit teknik arkivor të kadastrës së pyjeve dhe kullotave.
52. Kadastra kullosore, në periudhat ndërmjet dy inventarizimeve kombëtare dhe ndërmjet dy planeve të mbarështrimit, pasqyron ndryshimet që ndodhin në fondin kullosor për shkak të ndryshimeve në:
a) pronësi, administrim, përdorim; 
b) treguesit e gjendjes së kullotës.
53. Heqja e sipërfaqeve të regjistruara në zërin kadastral kullotë bëhet për shkak të ndryshimit të sipërfaqes kullosore në kategori të tjera të përdorimit të territorit. 
54. Nuk hiqen nga fondi kullosor dhe konsiderohen pjesë e tij korridoret për linja transmetimi me gjerësi më të vogël 10 m dhe hapje rrugësh me gjerësi më të vogël se 5 m, përfshirë dhe bankinën, sheshet që krijohen brenda kullotës nga shpimet, gërmimet, apo ndërtimet e veçuara, sipërfaqja e të cilave nuk kalon 0,1 ha dhe në total nuk kalojnë 5 % të sipërfaqes së nënparcelës.

55. Për ndryshimet e destinacionit të përdorimit të fondit kullosor hartohen raporte teknike përkatëse me skicë dhe kufij të rregullt duke përdorur GPS për identifikimin e koordinatave.
56. Ndryshimet dhe shtesat e fondit kullosor në sipërfaqe dhe kapacitet kullosor pasqyrohen vetëm pasi të jenë miratuar nga autoriteti publik përkatës.
57. Shtesat e sipërfaqeve dhe të kapaciteteve kullosore, që nuk janë pasqyruar në planet e mbarështrimit, bëhen pas matjeve direkt në terren.
58. Në fondin kullosor pasqyrohen ndryshimet që ndodhin nga pakësimi i kapacitetit kullosor, i djegies së kullotës, i ndryshimit të përbërjes floristike etj.
59. Kartela për pasqyrimin e ndryshimeve periodike të fondit kullosor jepet në shtojcën 5 bashkëlidhur këtij udhëzimi.
60. Informacioni mbahet në kompjuter në programin Microsoft Acces të unifikuar, për të mundësuar lidhjen automatike dhe përditësimin e tij, paraqitjen në GIS, me qëllim që të bëhet lidhja e vazhdueshme me sistemet qendrore dhe produktet dixhitale e analoge për të plotësuar nevojat e përdoruesve të tjerë.
61. Kadastra e nivelit qendror mban dhe përditëson të dhënat si më poshtë:
a) bazën e të dhënave në nivel parcele;
b) kufijtë nënparcele, parcelë, kufij ekonomie pyjore;
c) kufijtë e komunës/bashkisë.
62. Kadastra e nivelit lokal mban dhe përditëson të dhënat si më poshtë:
a) të dhënat për nënparcelat dhe parcelat, sipas ekonomive pyjore në administrim të ministrisë;
b) të dhënat për nënparcelat dhe parcelat sipas pjesëve ekonomike në pronësi apo përdorim të njësive të qeverisjes vendore;
Kadastrat në drejtoritë e shërbimit pyjor raportojnë në kadastrën qendrore 2 herë në vit brenda datave 30 qershor dhe 30 dhjetor, për ndryshimet që pëson fondi pyjor dhe kullosor.
63. Raportimi i treguesve kadastralë të fondit pyjor dhe kullosor bëhet sipas formularëve tip të shtojcave 1 deri 6 bashkëlidhur këtij udhëzimi.





64. Praktikat dokumentare të Kadastrës Kombëtare të Pyjeve dhe Kullotave në nivel qendror dhe lokal regjistrohen në regjistrin e korrespondencës sipas modeleve në shtojcën 7 bashkëlidhur këtij udhëzimi.
65. Për zbatimin e këtij udhëzimi ngarkohet Drejtoria e Politikave të Pyjeve dhe Kullotave, si dhe drejtoritë e shërbimit pyjor në rrethe.
 Ky udhëzim hyn në fuqi pas publikimit në Fletoren Zyrtare.

MINISTRI I MJEDISIT, PYJEVE 
DHE ADMINISTRIMIT TË UJËRAVE 
Lufter Xhuveli



SHTOJCA 1
FONDI PYJOR: TREGUESIT KADASTRALË TË NËNPARCELËS/PARCELËS

1. Të dhënat identifikuese
Ndërtohet tabela e atributeve sipas nivelit hierarkik të organizimit administrativ dhe të aspekteve të pronësisë sipas programit të ndërtuar në Microsoft Acces. Çdo nënparcelë/parcelë do të ketë një kod unik identifikimi.
2. Karakteristikat kryesore të grumbullit
Ndërtohet tabela e atributeve me karakteristikat kryesore të grumbullit të dhëna në kapitullin 3.1.2 ndërtuar sipas programit të ndërtuar në Microsoft Acces.
3. Treguesit dendrometrikë sipas llojeve
Ndërtohet tabela e atributeve me treguesit dendrometrikë, sipas llojeve, formës së qeverimit, klasave të moshës, sipas programit të ndërtuar në Microsoft Acces
SHTOJCA 2
FONDI PYJOR: NDRYSHIMET E KONSTATUARA SIPAS NËNPARCELËS, PARCELËS
1. Të dhënat identifikuese
Ndërtohet tabela e atributeve sipas nivelit hierarkik të organizimit administrativ dhe të aspekteve të pronësisë sipas programit të ndërtuar në Microsoft Acces. Çdo nënparcelë/parcelë do të ketë një kod unik identifikimi.
2. Karakteristikat kryesore të grumbullit
Ndërtohet tabela e atributeve me karakteristikat kryesore të grumbullit, të dhëna në kapitullin 3.1.2, ndërtuar sipas programit të ndërtuar në Microsoft Acces.
3. Treguesit dendrometrikë sipas llojeve
Ndërtohet tabela e atributeve me treguesit dendrometrikë, sipas llojeve, formës së qeverimit, klasave të moshës, sipas programit të ndërtuar në Microsoft Acces.
SHTOJCA 3	
FONDI PYJOR: REZULTATET DHE RAPORTIMI
- Hierarkia e paraqitjes së rezultateve për treguesit kryesorë të grumbullit
- Pronësia
- Formacioni bimor
- Funksioni kryesor
- Forma e qeverimit të grumbullit
- Tipi i pyllit
- Origjina
- Lloji
- Forma e qeverimit
- Klasa e moshës
- Klasa e prodhimit
- Raportet: 
Rap. 01: Përdorimi i territorit sipas pronësisë – jepet sipërfaqja sipas përdorimit të territorit.
Rap. 02: Të dhënat e treguesve kryesorë të grumbullit sipas pronësisë, funksionit, formës së qeverimit të grumbullit dhe tipit të pyllit – jepet sipërfaqja dhe vëllimi.
Rap. 03: Të dhënat për grumbujt pyjorë shtetërorë sipas funksionit kryesor, formës së qeverimit, tipit të pyllit dhe origjinës – jepet sipërfaqja dhe vëllimi.
Rap. 04:  Të dhënat për grumbujt pyjorë komunalë sipas funksionit kryesor, formës së qeverimit, tipit të pyllit dhe origjinës – jepet sipërfaqja dhe vëllimi.
Rap. 05: Të dhënat për grumbujt pyjorë privatë sipas funksionit kryesor, formës së qeverimit, tipit të pyllit dhe origjinës – jepet sipërfaqja dhe vëllimi.
Rap. 06: Të dhënat për grumbujt pyjorë sipas tipit të pyllit, llojeve, formës së qeverimit dhe klasave të moshës – jepet sipërfaqja dhe vëllimi.
Rap. 07: Të dhënat për grumbujt pyjorë shtetërorë prodhues sipas tipit të pyllit, llojeve, formës së qeverimit dhe klasave të moshës – jepet sipërfaqja dhe vëllimi.
Rap. 08: Të dhënat për grumbujt pyjorë shtetërorë mbrojtës sipas tipit të pyllit, llojeve, formës së qeverimit dhe klasave të moshës – jepet sipërfaqja dhe vëllimi.
Rap. 09: Të dhënat për grumbujt pyjorë shtetërorë konservues sipas tipit të pyllit, llojeve, formës së qeverimit dhe klasave të moshës – jepet sipërfaqja dhe vëllimi.
Rap. 10: Të dhënat për grumbujt pyjorë shtetërorë rekreacion sipas tipit të pyllit, llojeve, formës së qeverimit dhe klasave të moshës – jepet sipërfaqja dhe vëllimi.
Rap. 11: Të dhënat për grumbujt pyjorë komunalë prodhues sipas tipit të pyllit, llojeve, formës së qeverimit dhe klasave të moshës – jepet sipërfaqja dhe vëllimi.
Rap. 12: Të dhënat për grumbujt pyjorë komunalë mbrojtës sipas tipit të pyllit, llojeve, formës së qeverimit dhe klasave të moshës – jepet sipërfaqja dhe vëllimi.
Rap. 13: Të dhënat për grumbujt pyjorë komunalë konservues sipas tipit të pyllit, llojeve, formës së qeverimit dhe klasave të moshës – jepet sipërfaqja dhe vëllimi.
Rap. 14: Të dhënat për grumbujt pyjorë komunalë rekreacion sipas tipit të pyllit, llojeve, formës së qeverimit dhe klasave të moshës – jepet sipërfaqja dhe vëllimi.
Rap. 07: Të dhënat për grumbujt pyjorë privatë prodhues sipas tipit të pyllit, llojeve, formës së qeverimit dhe klasave të moshës – jepet sipërfaqja dhe vëllimi.
Rap. 08: Të dhënat për grumbujt pyjorë privatë mbrojtës sipas tipit të pyllit, llojeve, formës së qeverimit dhe klasave të moshës – jepet sipërfaqja dhe vëllimi.
Rap. 09: Të dhënat për grumbujt pyjorë privatë konservues sipas tipit të pyllit, llojeve, formës së qeverimit dhe klasave të moshës – jepet sipërfaqja dhe vëllimi.
Rap. 10: Të dhënat për grumbujt pyjorë privatë rekreacion sipas tipit të pyllit, llojeve, formës së qeverimit dhe klasave të moshës – jepet sipërfaqja dhe vëllimi.
SHTOJCA 4
 FONDI KULLOSOR: TREGUESIT KADASTRALË TË NËNPARCELËS/PARCELËS
1. Të dhënat identifikuese
Ndërtohet tabela e atributeve sipas nivelit hierarkik të organizimit administrativ dhe të aspekteve të pronësisë sipas programit të ndërtuar në Microsoft Acces. Çdo nënparcelë/parcelë do të ketë një kod unik identifikimi.
2. Karakteristikat kryesore të kullotës
Ndërtohet tabela e atributeve me karakteristikat kryesore të kullotës të dhëna në kapitullin 4.1.2 ndërtuar sipas programit të ndërtuar në Microsoft Acces.
3. Treguesit kullosorë sipas tipit të kullotës, sezonalitetit dhe përbërjes floristike
Ndërtohet tabela e atributeve me treguesit kullosorë sipas tipit të kullotës, sezonalitetit dhe përbërjes floristike, sipas programit të ndërtuar në Microsoft Acces.




SHTOJCA 5
FONDI KULLOSOR:NDRYSHIMET E KONSTATUARA SIPAS NËNPARCELËS/ PARCELËS
1. Të dhënat identifikuese
Ndërtohet tabela e atributeve sipas nivelit hierarkik të organizimit administrativ dhe të aspekteve të pronësisë sipas programit të ndërtuar në Microsoft Acces. Çdo nënparcelë/parcelë do të ketë një kod unik identifikimi.
2. Karakteristikat kryesore të kullotës
Ndërtohet tabela e atributeve me karakteristikat kryesore të grumbullit të dhëna në kapitullin 4.1.2 ndërtuar sipas programit të ndërtuar në Microsoft Acces.
3. Treguesit kullosorë sipas tipit të kullotës, sezonalitetit dhe përbërjes floristike
Ndërtohet tabela e atributeve me treguesit kullosorë sipas sipas tipit të kullotës, sezonalitetit dhe përbërjes floristike sipas programit të ndërtuar në Microsoft Acces.

SHTOJCA 6
 FONDI KULLOSOR: REZULTATET DHE RAPORTIMI
Hierarkia e paraqitjes së rezultateve për treguesit kryesorë të kullotës
- Pronësia
- Tipi i kullotës
- Periudha e përdorimit
- Përbërja floristike
Raportet: 
Rap. 01: Përdorimi i territorit sipas pronësisë – jepet sipërfaqja sipas përdorimit të territorit
Rap. 02: Të dhënat e treguesve kryesorë të kullotave sipas pronësisë, tipit të kullotës dhe sezonalitetit – jepet sipërfaqja, prodhimtaria dhe aftësia mbajtëse.
Rap. 03 Të dhënat për grumbujt pyjorë shtetërorë sipas tipit të kullotës dhe sezonalitetit – jepet sipërfaqja, prodhimtaria dhe aftësia mbajtëse.
Rap. 04:  Të dhënat për grumbujt pyjorë komunalë sipas tipit të kullotës dhe sezonalitetit – jepet sipërfaqja, prodhimtaria dhe aftësia mbajtëse.
Rap. 05: Të dhënat për grumbujt pyjorë privatë sipas tipit të kullotës dhe sezonalitetit – jepet sipërfaqja, prodhimtaria dhe aftësia mbajtëse.

SHTOJCA 7

REGJISTËR I KORRESPONDENCËS  MODEL NR.1

